
	ΕΛΕΝΑ ΠΑΠΑΔΟΠΟΥΛΟΥ

ΑΓΙΟΓΡΑΦΙΑ

Ίδρυμα Μιχάλης Κακογιάννης

Με επιτυχία και την προσέλευση πολλών φίλων της τέχνης της Αγιογραφίας εγκαινιάστηκε, την Τρίτη 6 Οκτωβρίου 2015, στο Ίδρυμα Μιχάλης Κακογιάννης, η έκθεση Αγιογραφίας της Έλενας Παπαδοπούλου. 


Η Έλενα Παπαδοπούλου γεννήθηκε στη Λεμεσό όπου ζει και εργάζεται.  Άρχισε να ασχολείται με την αγιογραφία το 1995. Έχει στο ενεργητικό της τέσσερεις ατομικές εκθέσεις και έχει λάβει  μέρος σε πολλές ομαδικές. Αφού εκπαιδεύτηκε στις τεχνικές συντήρησης ξύλου, ξεκίνησε να αγιογραφεί πάνω σε ξύλινες επιφάνειες.  Προσαρμόζει τα έργα της στο ξύλο λαμβάνοντας υπόψη το σχήμα, την υφή, τις χαραμάδες και τις αλλοιώσεις του χρόνου, αξιοποιώντας με προσοχή και σεβασμό τις παλιές πόρτες και παράθυρα, σε αγιογραφίες.


Στα εγκαίνια τους παρευρισκομένους καλωσόρισαν η Μορφωτικός Σύμβουλος της Κυπριακής Πρεσβείας κ. Μαρία Παναγίδου και η Γενική Διευθύντρια του Ιδρύματος Μιχάλης Κακογιάννης κ. Ξένια Καλδάρα.


Την έκθεση εγκαινίασε ο Πρέσβης της Κυπριακής Δημοκρατίας κ. Κυριάκος Κενεβέζος υπογραμμίζοντας ότι η Έλενα Παπαδοπούλου αγιογραφεί με έναν σύγχρονο τρόπο, χωρίς να χάνει όμως τη σχέση της με την παραδοσιακή πρόσληψη και απεικόνιση του θείου. Αντίθετα, φέρνει τις άγιες μορφές πιο κοντά μας, τις κάνει πιο γήινες και προσιτές. Στη συνέχεια συνεχάρη τη δημιουργό για το έργο της και ευχήθηκε επιτυχία στην καλλιτεχνική της πορεία.

Την καλλιτέχνη τίμησαν με την παρουσία τους ο Πρόεδρος της Ένωσης Κυπρίων Ελλάδας (ΕΚΕ) κ. Γιώργος Συλλούρης και ο Αρχιμανδρίτης, Εφημέριος Ιερού Ναού Εσταυρωμένου Ταύρου π. Ισίδωρος, τους οποίους, μαζί με τους υπόλοιπους παρευρισκομένους και τους διοργανωτές της έκθεσης, ευχαρίστησε θερμά η Έλενα Παπαδοπούλου.
Η εκδήλωση πραγματοποιήθηκε σε συνεργασία με το Σπίτι της Κύπρου και με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

Διάρκεια έκθεσης: 7 – 20 Οκτωβρίου 2015

Ώρες λειτουργίας: 18:00 – 20:00 καθημερινά

Πληροφορίες στα ταμεία του Ιδρύματος Μιχάλης Κακογιάννης και τηλεφωνικά στο 210 3418579, Δευτέρα – Παρασκευή 11:00 – 14:00
7 Οκτωβρίου 2015

